Lietuvos Respublikos Seimo nariams

**KREIPIMASIS DĖL LIETUVOS RESPUBLIKOS KONSTITUCIJOS 38 STRAIPSNIO PAPILDYMO IR PAKEITIMO ĮSTATYMO PROJEKTO**

2016 m. gegužės 30 d.

Vilnius

Mes, žemiau pasirašiusios organizacijos, raginame Lietuvos Respublikos Seimą palikti galioti 1992 m. referendumu priimtos Lietuvos Respublikos 38 straipsnio redakciją ir nepritarti siūlomam Konstitucijos 38 straipsnio papildymo ir pakeitimo įstatymo projektui Nr. XIIP-1217 (toliau – Projektas).

Konstitucinis Teismas 2011 m. rugsėjo 28 d. nutarime pažymėjo, kad konstitucinė šeimos samprata grindžiama šeimos narių tarpusavio santykių turiniu, o ne forma. Projekto priėmimas prieštarautų kitoms Konstitucijos nuostatoms (18 str. įtvirtinančiam, kad asmenų teisės ir laisvės yra prigimtinės, 29 str. 1 d. – asmenų lygiateisiškumo principui, 22 str. – teisei į orų privatų gyvenimą), Europos žmogaus teisių konvencijos 8 str. įtvirtinai teisei į privataus gyvenimo gerbimą, kitiems tarptautiniams teisės aktams ir Europos Žmogaus Teisių Teismo praktikai.

Santuoka – vienas iš galimų šeimos kūrimo modelių. Jos tiesioginis paminėjimas Konstitucijos 38 str. 3 d. „santuoka sudaroma laisvu vyro ir moters susitarimu“ pabrėžia šio instituto išimtinę vietą ir svarbą mūsų visuomenėje, tačiau neįtvirtina santuokos kaip vienintelio instituto, įgalinančio sukurti šeimą.

Pagal siūlomą Projektą siekiama nustatyti, jog šeimos atsiradimo teisiniai pagrindai yra santuoka, taip pat tėvystė ir motinystė. Vadinasi, tikėtina, kad priėmus tokį įstatymą, teisinė apsauga būtų suteikiama ir šeimos santykiai teisės normomis galėtų būti sureguliuoti tik tarp santuoką sudariusių asmenų, ir taip pat tik tokioms šeimos, kuriose yra tėvas ir motina, turintys vaikų (kadangi antrasis šeimos atsiradimo pagrindas yra tėvystė **ir** motinystė). Visoms kitoms šeimoms, t. y. vieno tėvo šeimoms, šeimoms, nesudariusioms santuokos ir neturinčioms vaikų, seneliams, auginantiems, anūkus, broliams ir seserims, augantiems kartu, ir kt., nebūtų taikoma teisinė apsauga.

Priėmus įstatymo projektą kiltų neaiškumas, kaip turėtų būti aiškinamos normos, kai yra du asmenys turintys vaikų, bet jie nesudarę santuokos, nes neaišku, ar Projekte minimus du šeimos atsiradimo teisinius pagrindus – santuoką ir tėvystę bei motinystę – reikia aiškinti kaip abu būtinus ar kaip du savarankiškus pagrindus.

Be to, su šeimos teisine apsauga susiję daugiau nei 200 teisės aktų, kuriuose greta sutuoktinių kaip šeimos nariai minimi ir faktiniai ar registruotoje partnerystėje kartu gyvenantys asmenys. Priėmus Projektą, pastarieji asmenys prarastų konstitucinę teisinę apsaugą, tuo pažeidžiant teisėtus jų lūkesčius. Tuo tarpu projektai pakeisti Projekte pateiktai šeimos sampratai prieštaraujančius teisės aktus nėra pateikti.

Pabrėžiame, kad net ir sureguliavus tik tam tikrus iš šeimos sukūrimo atsirandančius teisinius santykius (santuokinius, tėvystės ir motinystės santykius), tai nereikštų, kad kitokių šeimos santykių, nereguliuojamų teisės normomis, nebus. Priėmus Projektą, kitokį šeimos gyvenimą gyvenantys asmenys liks teisiškai neapsaugoti, tuo pažeidžiant eilę nacionalinių ir tarptautinių teisės aktų, užtikrinančių šeimos autonomiją, privataus gyvenimo gerbimą, asmenų lygiateisiškumą ir kitas vertybes, kurias Seimas, kaip tautos atstovas, įsipareigojo ginti.

Kviečiame Seimo narius užtikrinti valstybės garantuojamą apsaugą ir įgyvendinti valstybės pareigas asmenims, užtikrinant jų galimybes kurti šeimas, suteikiant realią apsaugą nuo smurto artimoje aplinkoje, realų vaiko teisių apsaugos mechanizmą, šeimos santykių dalyvių teises į pilnavertį gyvenimą ir į stabilų teisinį reglamentavimą.

**Raginame Seimo narius projektui Nr. XIIP-1217 nepritarti**.

Raštą Lietuvos Respublikos Seimo nariams pasirašo: